
העסקת מורים באמצעות חברות קבלניות - ביוזמת ח"כ שלי יחימוביץ'

היו"ר מיכאל מלכיאור:

 שלום וברכה. אנחנו רוצים לעסוק בנושא חשוב וכאוב. אתם מקבלים את הדוח של ה-מ.מ.מ שלי, שמספר על תופעה מאוד מדאיגה של גופים שונים שמעסיקים מורים שמלמדים בבתי-הספר. אנחנו לא מדברים על אנשים שאינם עובדי הוראה. 


אני רוצה לחלק את הדיון לכמה נושאים: הנושא הראשון הוא קודם כל מה החוק אומר. החוק וחוזרי המנכ"ל קובעים שאפשר להעסיק מורים באמצעות גופים מתווכים רק מחוץ למסגרת ההוראה בבתי-הספר, כלומר במסגרת התל"ן. גם על כך נדבר בעוד שבועיים, כי גם הנושא הזה נפרץ לגמרי והשתלט על כל מערכת החינוך. וגם אם הם מועסקים במסגרת התל"ן תנאי ההעסקה צריכים להיות כמו של כל מורה במערכת. 

מתברר שהעיקרון הזה הפך הפקר מכיוון שיש מורים בבית-הספר שמועסקים לא רק במסגרת התל"ן, אלא גם כדי לעזור לפצל כיתות וגם כחלק מהליבה של בתי הספר, אבל הם מועסקים בידי גופים חיצוניים, שהם מוכרים או לא מוכרים על-ידי ההורים או כל גורם אחר. 

הבעיה השנייה היא שחלק מהמורים האלה לא מועסקים בתנאים שמורים צריכים להיות מועסקים: בלי שכר הולם ובלי זכויות נלוות שהמערכת מחייבת להקפיד עליהן. אלה שתי הבעיות שברור שהן קשורות זו לזו, אבל לא תלויות זו בזו. 


הבעיה הגדולה יותר היא התגובה של משרד החינוך, שהיא תגובה שאנחנו די רגילים לקבל בוועדה הזאת, וקיבלנו דוגמה מאוד כואבת בדיון הבוקר – את יכולה להעביר את זה לשרת החינוך, אנחנו גם מבהירים לה את זה ישירות. הבוקר היה דיון עם למעלה מ-10 חברי כנסת, ומשרד החינוך לא יודע שזה קיים. זה כמובן מאוד עצוב בפרט משום שיש אלפי מורים כאלה, ומשרד החינוך לא יודע שזה קיים. כמובן, מאוד קשה לפקח על זה אם לא יודעים שזה קיים. אלה נתוני היסוד פה. יובל, אתה רוצה להוסיף על זה?

יובל וורגן:

אמרת את עיקרי הדברים, אבל רק כדי להדגיש את הפער בין תגובת משרד החינוך לבין מעט המידע שהצלחנו להשיג, כי היה מאוד קשה להגיע לנתונים מדויקים. צבי חקק הוא מנהל מחלקת מנהל וכספים במנח"י. אני שוחחתי אתו הבוקר בטלפון, ולכן זה עדיין לא נכנס למסמך, אבל הוא יכול להעיד ממקור ראשון שהתופעה קיימת, ואנחנו לא הוזים, גם אם אנחנו לא יודעים מהם המספרים המדויקים.

היו"ר מיכאל מלכיאור:

 אולי ניקח את ההמלצה שלך, ונתחיל עם צבי בתור נציג מנח"י בירושלים.

צבי חקק:


תקן של בית-ספר בנוי ממספר שכבות: יש תקן שמתוקצב ישירות בידי המשרד באמצעות מערכת שכר לימוד; יש תקן שהוא תוספת נטו של הבעלות לבד מהקצאות המשרד; וסוג התקן השלישי הוא התל"ן.

היו"ר מיכאל מלכיאור:

 מה זאת אומרת בעלות מחוץ למערכת?

יהודית גידלי:


זה רק בתיכון.

צבי חקק:

אם משרד החינוך מתקצב לדוגמה 100 משרות לאותה בעלות עבור בתי-הספר שלה, והיא זקוקה ל- 130, אז 30 היא אמורה לתקצב בעצמה. עיריית ירושלים מממנת עשרות משרות ממשאביה מעבר להקצאות המשרד.

שלי יחימוביץ:

 באיזו צורת העסקה?

היו"ר מיכאל מלכיאור:

לפני שנגיע לצורת ההעסקה, אני רוצה לדעת: מותר לעשות את זה רק בבתי-ספר שאינם רשמיים. בבתי-ספר מוכרים ורשמיים אסור להעסיק מורים של הבעלים. הבעלים זה המדינה. 

צבי חקק:

לא. בחינוך העל-יסודי ההעסקות הן בדרך-כלל לא דרך משרד החינוך, אלא בבעלות. חטיבות הביניים שייכות- -

היו"ר מיכאל מלכיאור:

רוב החינוך העל-יסודי בירושלים הוא מוכר שאינו רשמי. אבל, לפי ידיעתי, בכל החינוך הדתי בירושלים, למשל, אין בית ספר אחד שהוא מוכר ורשמי.

צבי חקק:

זה לא מדויק. יש לנו 23 בתי ספר בירושלים, מהם 4 בתי-ספר מופעלים באמצעות אגודת רנה-קסין, אחד באמצעות החברה למוסדות חינוך, ויתר בתי-הספר הם בבעלות עיריית ירושלים, כולל העסקת המורים בחטיבה העליונה.

היו"ר מיכאל מלכיאור:

 אין בכלל בתי-ספר מוכרים שאינם רשמיים בירושלים?

צבי חקק:

בוודאי שיש. אני אדבר על בתי-ספר עירוניים.

היו"ר מיכאל מלכיאור:

אז אתה אומר שבבתי-ספר עירוניים מעסיקים בעלים פרטיים את המורים.

צבי חקק:

בעלות זאת עירייה, רשות מקומית. 

היו"ר מיכאל מלכיאור:

במקרה זה, מנח"י.

צבי חקק:

בוודאי.

היו"ר מיכאל מלכיאור:

אז מנח"י מעסיק את כל המורים.

צבי חקק:

עיריית ירושלים. 

כל המורים שיש להם תקצוב מטעם המשרד ותוספת מהעירייה. במילים אחרות, אנחנו מבודדים את הפלח שנקרא תל"ן, ואותו אנחנו לא מפעילים באמצעות העירייה. 

תל"ן מתקיים לא בגלל גחמה של המורים ולא בגלל הנאה שלהם לשלם  אלפי עבור חינוך הילד. התל"ן מופעל מפני שהמדינה לא מתקצבת באורח נאות את החינוך. פעם אמרו שהתל"ן אמור לשרת את התוספות, את הקצפת – אומנויות וחוגים; היום התל"ן משרת מקצועות כמו אנגלית, מתמטיקה, היסטוריה, ביולוגיה - וכל מה שתרצו. 

היו"ר מיכאל מלכיאור:

שזה מנוגד לחוק.

צבי חקק:

בוודאי. אבל אין ברירה- - 

היו"ר מיכאל מלכיאור:

אין דבר כזה, סליחה. אני מאוד שמח על גילוי הלב שלך, ואני גם מסכים אתך בניתוח שלך, אבל אתה לא יכול להגיד ככה.

צבי חקק:

אתה רוצה שאני אשקר, אני אשקר. 

יהודית גידלי:


הוא לא הוסיף שזה מנוגד לחוק, אתה מוסיף את זה.

היו"ר מיכאל מלכיאור:

 הוא הסכים שזה מנוגד לחוק. 

צבי חקק:

אני אומר את האמת.

היו"ר מיכאל מלכיאור:

הוא אחראי על גוף שמשותף לעיריית ירושלים ולמשרד החינוך, והוא לא יכול להגיד שהוא מנהל מערכת שהוא מפעיל אותה בניגוד לחוק.

שלי יחימוביץ:

 אדוני יושב ראש הוועדה, עמדה שרת החינוך יולי תמיר בעצמה מעל בימת הכנסת כשהגשתי לה שאילתה על תוכניות לימודים שממומנות בידי בעלי הון, כמו "הדולפין שבתוכי", שמופעל בידי שרי אריסון, והיא אף היא אמרה שאין ברירה. אז אם לשרת החינוך מותר, על אחת כמה וכמה גם לו מותר. אני מתקוממת, כמובן, נגד האמירה הזאת, דעתי כדעתך, אבל אי-אפשר למתוח עליו ביקורת כששרת החינוך אומרת את אותם דברים בדיוק.

צבי חקק:

גם לא ידוע לי באיזה חוק זה רשום. נראה לי שזה לא רשום בשום חוק.

יובל וורגן:

לפחות בחוזרי מנכ"ל.

היו"ר מיכאל מלכיאור:

זה רשום בחוק.

צבי חקק:

התל"ן משרת את צורכי הלמידה של התלמידים נטו. אם אנחנו נגרע אותו מבתי-הספר, אני מאמין שלא נוכל להכין את התלמידים כראוי לבחינות הבגרות, אני מאמין שניצור פערי לימוד גם בחטיבת הביניים וגם בחטיבה העליונה, שלא יובילו את התלמידים לשום מקום. 

היו"ר מיכאל מלכיאור:

גם התל"ן גורם לפערי הלימוד, כי יש הרבה הורים בישראל שלא יכולים לשלם. התל"ן הרי משולם כולו בידי ההורים.

צבי חקק:

אנחנו לא מונעים מתלמידים חסרי יכולת- -

היו"ר מיכאל מלכיאור:

אבל בהרבה ערים לא משלמים, ואין להם.

צבי חקק:

אני מדבר על עיריית ירושלים. יש לנו לא מעט תלמידים חסרי יכולת, והם מקבלים ככל תלמיד אחר.

היו"ר מיכאל מלכיאור:

 בכניסה לוועדה יש מישהו מאנשי משמר הכנסת שמרוויח שכר של כ-10,000 ₪ בחודש, ויש לו שני ילדים בבתי-ספר תיכון בירושלים, והוא צריך לשלם על כל אחד מהם 16 אלף שקל בשנה. אתה יכול להגיד שאין לו ברירה, מנח"י לא נותן לו אופציות אחרות. אבל אתם יכולים להגיד לכל מי שאין לו. השאלה אם זה נקרא שאין לו. אין לו, אבל אין לו ברירה. הוא צריך לא לקנות אוכל ותרופות, אלא לקנות את מה שאתה מחייב אותו בניגוד לכל הכללים של חוק חינוך חינם במדינת ישראל. 

צבי חקק:

אם הוא משלם 16 אלף שקל זה לא באחד מבתי הספר העירוניים, אלא בבית-ספר פרטי, ובוודאות בממלכתי-דתי.

היו"ר מיכאל מלכיאור:

 אתה לא אחראי על הממלכתי דתי?

צבי חקק:

יש רק שלושה בתי-ספר כאלה שהם של עיריית ירושלים. לא כל בתי-הספר הממלכתיים-דתיים הם בבעלות עיריית ירושלים- -

היו"ר מיכאל מלכיאור:

זה אנחנו יודעים, אבל זאת חלק מהבעיה. אתה לא נותן לו אופציות אחרות.

צבי חקק:

הם מתוקצבים ישירות מן המשרד במסגרת של תקציב סגור. הכסף נכנס אליהם, לא למנח"י. מנח"י לא יכולה לעשות כאן שום דבר. 

היו"ר מיכאל מלכיאור:

 גם בבתי הספר שאתה מדבר עליהם התל"ן חורג?

צבי חקק:

תלוי. יש בתי ספר ספר שבהם התל"ן הוא כמה מאות שקלים בשנה. בבתי-ספר גדולים התל"ן מאוד מצומצם- - 

יהודית גידלי:

הוא מתקיים לאחר שעות הלימודים?

צבי חקק:

לא. אמרתי שהוא חלק מתוכנית הליבה. אם אנחנו רוצים לפצל כיתה של 38 תלמידים, לך תלמד 38 תלמידים היסטוריה ואנגלית. פרופיל התלמיד בעיר ירושלים הולך ושוקע כי יש הגירה גדולה של אוכלוסייה מטופחת מחוץ לירושלים. לאט-לאט הפרופיל יורד, וכשהפרופיל יורד הצרכים עולים. אתה חייב לפצל כיתות, אתה חייב לתת עזרה לתלמידים לקויי למידה ושיעורי עזר. 

אנחנו לא יכולים לתת קביעות למורים שמלמדים דרך התל"ן. זה הדבר היחיד שאנחנו גורעים מהזכויות הפרופסיונליות של המורים האלה. אנחנו נותנים להם את מלוא הזכויות, אבל לא יכולים לתת להם קביעות מכיוון שהבעלות על הכספים היא על ההורים. אנחנו לא יכולים לומר להורים שתהיה להם קביעות, והם גם לא מוכנים לשמוע על זה; דבר שני, תל"ן הוא פרויקט לשנה, יש תנודות עצומות בכספי התל"ן. יש בתי-ספר שעד לפני 5 שנים רכשו 180 שעות תל"ן, והיום הם רוכשים 20 משום שפרופיל האוכלוסייה הולך ויורד, ההורים לא מסוגלים לשלם את הכספים. באותם בתי-ספר יש רעב אמיתי לשעות תקן, והוא נובע מצורכי התלמידים ולא תמיד אנחנו מצליחים להיענות לו.

מוטי סמט:


אתם לא מממנים במסגרת הניהול העצמי של בתי-ספר שמורשים על-ידי המשרד?

צבי חקק:

לא. 

מוטי סמט:

מי מממן את המורים הללו? יש פה היתממות שאני רוצה להתייחס אליה, משהו לא ברור לי כאן.

היו"ר מיכאל מלכיאור:

עד עכשיו הוא דיבר בגילוי לב.

צבי חקק:

אין לנו יכולת לתת קביעות על משרה שהיא פרויקט לשנה. אתה יודע שהיום יש לך חצי מיליון שקל, ובשנה הבאה אתה יכול להגיע ל-150 אלף.

יהודית גידלי:

ארגון המורים לא מצא לנכון להגיע.

צבי חקק:

ארגוני המורים אומרים שהבעלויות יוצרים שני מעמדות של מורים לאותו מקצוע: אחד עתיר זכויות, והוא מועסק בבעלות, כולל זכויות קביעות; והשני הוא זה שאנחנו שוללים ממנו את זכות הקביעות. 

ארגוני המורים גם טוענים שהבעלות של המורים האלה היא למעשה ההורים – איך אתם רוצים שהמורים יעריכו את התלמידים הערכה נכונה אם הם חייבים את העסקתם לפני ההורים. שתי הטענות הן אמת, אבל המצב שלנו הוא לא כליל השלמות. במצב הנוכחי זה רע במיוחד.

היו"ר מיכאל מלכיאור:

כל המורים האלה מועסקים באותם תנאים כמו המורים שמועסקים במשרד החינוך?

צבי חקק:

יש להם מלוא הזכויות הפרופסיונליות.

היו"ר מיכאל מלכיאור:

זאת אומרת מבחינת שכר וחופשים וכולי.

צבי חקק:

יש להם מלוא הזכויות.

היו"ר מיכאל מלכיאור:

 חוץ מקביעות, אתה אומר שיש להם אותם תנאים. זה במקום שאתם המעסיקים שלהם.

צבי חקק:

ההעסקה של מורי התל"ן אצלנו היא באגודת רנה-קסין.

היו"ר מיכאל מלכיאור:

בכל בתי-הספר בירושלים?

צבי חקק:

לא בכל בתי-הספר, אני מדבר על העירוניים.

מוטי סמט:

אלה שעובדים על חוזה אישי כל שנה.

היו"ר מיכאל מלכיאור:

אבל בכל בתי הספר העירוניים הבעלות היא ברנה קסין. למה?

צבי חקק:

למה התל"ן מופעל שם? פשוט כדי להפריד את התל"ן מהעסקות בעירייה ולא ליצור מצב של קביעות בלתי נשלטת.

היו"ר מיכאל מלכיאור:

הבנתי. אני רוצה לשאול את היועצת המשפטית שלנו: שמענו מנציג מנח"י שגם הליבה בירושלים – לימודי מתמטיקה, אנגלית וכדומה- - 

צבי חקק:

לא רק בירושלים.

היו"ר מיכאל מלכיאור:

אבל אתה דיברת על ירושלים.

הוא אמר שגם לימודי הליבה  מופעל בתל"ן - תשלומים של הורים. לכן גם לא יכולים להעסיק את המורים בצורה מסודרת, אלא רק בחוזים אישיים ולא בקביעות. אני רוצה לשמוע האם,לפי החוק, אפשרי דבר כזה.

מרב ישראלי:

בעיקרון אסור לגבות תשלומים מהורים, אלא במקום שהחוק התיר. החוק התיר, לפי סעיף 6 ד' בחוק לימוד חובה – שאלה התשלומים שאנחנו מאשרים: טיולים ודברים אחרים שהם חוץ לימודיים ואת התל"ן. התל"ן הוא מחוץ לתוכנית הלימודים, הוא לא תוכנית הליבה, כך שאי-אפשר לגבות מעבר לזה. יש חוזר שנדון בו בשבוע הבא בנושא תגבור תורני, שהוא גם בעייתי, אבל מלבד שלושת הדברים האלה והתגבור התורני, אין אפשרות חוקית לגבות.

היו"ר מיכאל מלכיאור:

אין שום אפשרות חוקית לעשות מה שאמר נציג מנח"י, שאי-אפשר להפעיל מערכת בלי זה. כל המערכת מופעלת על יסוד הדבר הזה.

מרב ישראלי:


אנחנו יודעים, הנושאים האלה עולים כל הזמן בוועדות.

היו"ר מיכאל מלכיאור:

 יש לנו דיון מאוד רחב על תשלומי ההורים, הכול הפקרות. רק שתדע, שמה שאתה עושה הוא בלתי חוקי.

צבי חקק:

רבותיי, תאמרו למדינה לתקצב את הילדים האלה. אף אחד לא זקוק אצלנו לתל"ן.

היו"ר מיכאל מלכיאור:

 חייבים לפעול לפי החוק, גם אם זה אומר שחסר משהו אם לא עושים את זה. אנחנו צריכים לטפל בכך שלא יהיה חסר, זה תפקידם של חברי הכנסת.

צבי חקק:

ואם התלמידים האלה ייכשלו, מי ייתן על-כך את הדין?

יובל וורגן:

דיברתי אתמול עם מר חיים רובינשטיין שממונה על החינוך היסודי במנח"י, והוא אמר לי יותר ממה שאתה אומר, לא רק שמורים מלמדים מקצועות רגילים במסגרת התל"ן, אלא שעל כל טופס העסקה של מורה כזה חותם מפקח של משרד החינוך שלא מקבל משכורת ממנח"י, אלא רק ממשרד החינוך.

היו"ר מיכאל מלכיאור:

זאת אומרת שהמפקח חותם על דבר שברור לכולם שהוא בלתי חוקי. חברת הכנסת שלי יחימוביץ', בבקשה.

שלי יחימוביץ:

כל הסוגיות שעלו כאן הן מאוד חשובות, עובדה שמשרד החינוך לא מתקצב מורים למקצועות ליבה זה משפט שלמה: האם לא לתת לילדים מקצועות כמו מתמטיקה ואנגלית או האם לעבור על החוק – ואגב, גם לא לתת לילדים מתמטיקה ואנגלית זאת עבירה על החוק. הייתי רוצה שנמקד את הדיון בוועדה בעניין מאוד ספציפי – קיפוח עמוק, יסודי והמוני של זכויות מורים. זה אמנם לא קשור ישירות לעניין תכני הלימודים ותקצוב, אבל הוא בהחלט קשור בעקיפין וגם במישרין ומשפיע על איכות החינוך. את הדיון הספציפי הזה רציתי לעשות על עובדים שחוקי העבודה וחוקי המגן לא חלים עליהם מתוקף צורת ההעסקה המעוותת שלהם בתוך מערכת החינוך. 

מגיעים אליי הרבה מאוד מכתבים ממורים. אני רוצה לתת שתי דוגמות ברשותך. כותבת לי רמה ים, אמא של ענת, מורה עם רזומה מפואר ביותר, וברור לי סתם מהתרשמות  שהיא מורה משובחת: "במשרד החינוך לא נמצאה עבורה עבודה לא בהוראת תנועה ומחול וגם לא בתור גננת, אפילו לא מחליפה. בסופו של דבר השיגה בתי עבודה כמורה לתנועה והתעמלות בגנים העירוניים. העבודה הוצעה לה במסגרת "יובל חינוך". היא עובדת במסגרת זו ב-5 השנים האחרונות; בשנתיים הראשונות עבדה לפי שעות, ללא שום זכויות, בלי תנאים סוציאליים וחופשות, פיטורים ביולי-אוגוסט וקבלתה מחדש בספטמבר או באוקטובר, תלוי איך נפלו החגים באותה שנה. בשנה השלישית, היות שהיא עושה עבודה טובה, קיבלה צ'ופר: תשלום גלובלי עבור עבודתה, משכורת מספטמבר ועד יוני. בחופש הגדול – פיטורים כרגיל, כדי שלא יצטרכו לתת לה קביעות חס וחלילה. כמובן שתשלום עבור פנסיה, קביעות וזכויות סוציאליות לא קיימים. השנה, בשנה השישית לעבודתה הודיעו לה שאין כסף, ולכן עליה לחזור ולעבוד לפי שעות החל מאמצע אוקטובר. האם זוהי הרעת זכויות, האם יש בכלל זכויות, האם "יובל חינוך" היא פשוט עוד חברת כוח אדם המנצלת את עובדיה?"


דוגמה נוספת: גדי טל עובד במעון "נווה חורש" שמועסקים שם שני סוגי מורים: עובדי משרד החינוך ועובדי "הילה". הוא אומר בפירוש שאלה שני מעמדות שונים לחלוטין. למשל, למורי הילה בסיס חישוב שעת ההוראה הוא 60 דקות, ולמורים של משרד החינוך – 45 דקות.  

קריאה:


הוא יושב כאן.

שלי יחימוביץ:

 אני שמחה שבאת. אולי אחר-כך תוכל להרחיב ברשות יושב ראש הוועדה.


זה משפיע בעקיפין גם על התלמידים; למשל, עשו השתלמות עזרה ראשונה, אז עובדי משרד החינוך קיבלו את ההשתלמות ועובדי הילה לא קיבלו את ההשתלמות כי הם עובדים סוג ב'. זה משפיע ישירות גם על התלמידים. אם לתלמיד קורה משהו בחצר בית-הספר צועקים: "סליחה, יש כאן מורה של משרד החינוך?" מגיע מורה של הילה , הוא לא יכול לתת את הטיפול כי הוא לא קיבל הדרכה בעזרה ראשונה. זה דבר מטורף, מציאות מטורפת. חברי, חבר הכנסת מגלי והבה, הגיש שאילתה לשרת החינוך בעניין הזה. הוא כותב: "נודע לי שקיימת תופעה, שלפיה מורים במערכת החינוך מועסקים באמצעות קבלני משנה ללא קביעות". הוא שואל: האם קיימת תופעה כזאת? מה הקפה? מהי מדיניות משרדך בנושא? אם המדיניות שלילית, כיצד יפעל משרדך נגדו – שאלות של טעם. שרת החינוך ענתה לו שהתופעה קיימת בצורה מצומצמת ביותר. ואני אומרת - לא. התופעה קיימת בקנה מידה המוני. אם אנחנו נסמכים על מה ששמענו כאן, ואם אנחנו נסמכים על מה שכתבה כתבת החינוך של עיתון "הארץ", יולי חרומצ'נקו, שרק בתל-אביב יש 2000 מורים שמועסקים באמצעות עמותות – אנחנו רואים שקיימת תופעה קשה ביותר. 


מכיוון שאני חברה בוועדת הכספים ולמדתי להיות פרגמטית אני יודעת שלא נצליח, וודאי שלא בישיבה הזאת וכנראה שלא בקואליציה הזאת, להפוך את כל המורים שמועסקים בידי עמותות וקבלני כוח אדם, לעובדים של משרד החינוך. אבל יש דרכים לאלץ את החברות האלה לשלם את מלוא הזכויות הקבועות בחוק לעובדים. למשל, בעצם ימים אלה ההסתדרות חותמת על הסכמים עם חברות שמירה ואבטחה שבמשך שנים התעללו בעובדיהן ועם חברות כוח אדם, ובמסגרת ההסכמים החברות האלה מחויבות לשלם שכר מינימום ולשלם את חוקי המגן. בתוך ההסכם מובנה פיקוח על תנאי ההעסקה. האם משרד החינוך לא יכול לכפות על בתי-הספר ועל עמותות ההורים לקיים התקשרות עם עובדים אך ורק אם יתקיימו כל חוקי העבודה וחוקי המגן? ברור לחלוטין שאני רוצה שהמורים האלה יעברו לאלתר להיות עובדי משרד החינוך, אבל גם בטווח האפור באמצע יש עוד כל-כך הרבה דברים מעשיים לעשות שפשוט אף אחד לא עושה, כי השטח הזה הוא שטח הפקר. אנחנו לא יכולים להרשות את זה לעצמנו לא כאזרחים שדואגים לגורל העבודה המאורגנת ולזכויות עובדים וגם לא כמי שדואג לילדיו שנמצאים בבתי-הספר.

בשולי העניין הזה, עניין אחר לכאורה, שלדעתי גם צריך להיכנס לדיון הזה: יש עניין של משגיחים בבחינות הבגרות שמועסקים בידי חברות כוח האדם, “Manpower”  ו-O.R.S . אף על פי שאלה חברות כוח אדם מוסדרות ולא קבלן "חאפר", גם שם יש הרבה תרגילים. למשל, משלמים עבור נסיעות פר-יום עבודה של 8 שעות. אם המשגיח נוסע להשגיח שעתיים הוא לא מקבל. הוא מקבל רק כשהוא יגיע ל-8 שעות. 

יהודית גידלי:

חשבתי שהוא יקבל רבע.

שלי יחימוביץ:

 אני מנהלת את התכתובת עם ארגון המורים ועם הגמלאים, ואני שואלת, למה שמורים גמלאים לא יועסקו בהשגחה בבחינות הבגרות באופן מסודר בידי ארגוני המורים? גם תהיה להם הכנסה נוספת, גם אנחנו נדע שהם מועסקים בידי גוף שדואג לזכויות סוציאליות ומודע להן. זה יהיה הרבה יותר הגיוני, מוסרי, נכון ויעיל מאשר להעסיק אותם באמצעות חברות כוח אדם. יושב ראש ארגון המורים ויו"ר הגמלאים, ברוך ניסקה, קפצו על העניין. הם מוכנים לבנות תוכנית להעסקת גמלאים בהשגחה על בחינות הבגרות, הם רק צריכים נתונים ממשרד החינוך, ומשום מה הם לא מקבלים. אני אבקש בהזדמנות הזאת לאפשר להם.

היו"ר מיכאל מלכיאור:

גם אנחנו לא מקבלים נתונים ממשרד החינוך, אז פה לא מופלים לרעה. דווקא הנושא השני הוא חשוב, וזה מצוין אם נוכל להסדיר את זה, אבל אני מציע לחכות עם זה. יש בכלל בעיה בהעסקה של חברות כוח אדם בכל מיני עבודות בבתי-הספר. תלמיד שרואה בבית-הספר שומר ומנקה שאין להם זכויות, ולא יכולות להיות להם זכויות, לפי תנאי המכרז ברשויות המקומיות, זה לא שיעור טוב באזרחות. אנחנו עושים מעקב אחרי זה, ואני מציע שנכניס למסגרת הזאת נכניס גם את עניין המשגיחים על בחינות הבגרות.

שלי יחימוביץ:

ראיתי מכתב של מנכ"ל משרד החינוך שחשבתי שאולי דמיינתי, שהוא אומר שיש ילדים שמועסקים בעבודות ניקיון בבתי-הספר, והוא קורא לילדים האחרים להזמין אותם לפעילויות ולחגיגות שלהם- -

קריאה:

זה לא חלום, זאת מציאות.

שלי יחימוביץ:

כלומר, הוא מכיר בעובדה שיש עבודת ילדים, והמחווה שמשרד החינוך עושה היא להזמין אותם למסיבות? זה דבר מופרך לחלוטין.

היו"ר מיכאל מלכיאור:

נבדוק את זה.

אני רוצה גם לדבר על התופעה הכללית כי היא קשורה. אם לא הייתה הפרצה הגדולה שמשרד החינוך מאפשר לעובדים של כל מיני גופים ללמד את תוכנית הליבה, אז ודאי השימוש לרעה בזכויות העובדים היה הרבה יותר מצומצם. ואז משרד החינוך מכחיש את קיום התופעה, שגם בא בדבריה של השרה שאומרת שהתופעה מצומצמת ביותר. 

אני רואה שיועצת השרה רוצה לדבר. את כמובן יכולה להכחיש את הדברים, ואני אשמח מאוד לשמוע את זה.

קרן ביטון:


מכיוון שיובל ציין את שמי אני רוצה להדגיש שכשציון שבת היה אצלי בחדר יובל התקשר אליו כדי לקבל את תגובתו האם יש תלונות שהתקבלו אצלנו על עובדים דרך עמותות של רשויות כמו רנה קסין או גוונים בתל-אביב. על העניין הזה אין בידינו שום תלונה מצד מורים. זה לא אומר שמישהו מאתנו אמר שאנחנו לא מודעים לתופעה. בידי משרד החינוך אין כל מידע על בעיה מערכתית של העסקת מורים באמצעות גופים מתווכים. אז אני מבקשת לדייק. 

יובל וורגן:

מר שבת, זה לא המשפט המדויק שאמרת לי בטלפון? הוא רשום אצלי במחברת.

קרן ביטון:

אז אולי מר שבת אמר, אבל אתה ציינת את שמי, ולכן יש לי הזכות להעיר. אני לא אמרתי לך דבר כזה. תודה על הזכות להעיר.

היו"ר מיכאל מלכיאור:

תמיד תהיה לך זכות בוועדה. נשמח תמיד לשמוע אותך. 

האם מה ששמעת פה מקובל עליכם?

קרן ביטון:

בהחלט לא, זה גם לא דבר חדש- -

היו"ר מיכאל מלכיאור:

אף אחד לא טען פה שזה התחיל בקדנציה הנוכחית.

 שלי יחימוביץ:

 אנחנו מודעים לכך שהיא קיבלה את זה בירושה.

קרן ביטון:

לא במובן הזה. אנחנו לא מגלים את זה בתדהמה בדיון הזה, לזה התכוונתי. 

היו"ר מיכאל מלכיאור:

אני יכול לצטט את שרת החינוך שבישיבה הראשונה אתנו היא ביקשה כמה חודשים ללמוד ולסדר את התופעה, ואז היא תפעל במלוא החומרה. היא עכשיו כבר מעבר לימי החסד מכל הבחינות, ולא ראינו שום פעולה של משרד החינוך בתופעה הזאת.

קרן ביטון:

יש כאן הרבה סוגיות. אתה התחלת עם התל"ן, וחברת הכנסת שלי יחימוביץ' המשיכה עם עניין מורים שמועסקים בפרויקט הילה, ואחר-כך הסתדרות המורים ידבר בצדק על מורים שבהכשרתם מועסקים בכל מיני תוכניות לימודים – יש פה כל מיני סוגיות. יש כמובן סוגיה מאוד רחבה בכל המדינה של עובדי הקבלן בכלל שמשרדי הממשלה מתקשרים אתם באופן שוטף.

היו"ר מיכאל מלכיאור:

בוועדה שלנו נטפל בזה לעומק, אבל רק בעניין משרד החינוך.

קרן ביטון:

הנושא הזה חשוב לשרת החינוך, ולא מהיום. היא תוציא בצורה מסודרת בשבועות הקרובים, ואולי אפילו בשבוע הקרוב, את כל המהלך שהיא עשתה בעניין עובדי הקבלן. הגורמים המקצועיים הגיבו לטענות. גם פרויקט הילה הוא לא דבר שלא נעשה בו שום דבר. זה גם נושא ששרת החינוך קיבלה עליו מכתבים מעובדים שהלינו על התנאים שלהם. היא הנחתה את המנכ"ל שלה להגיש לה בדיקה יסודית, והוא הגיש לה בדיקה. 

עניין עבודת הילדים ששלי ציינה הוא דבר חדש, לי לפחות, ואנחנו נשמח לבדוק את זה. 

שלי יחימוביץ:

 מה חדש, זה מכתב של מנכ"ל המשרד.

קרן ביטון:

לא כל מכתב אני רואה.

היו"ר מיכאל מלכיאור:

נשמע את ציון שבת. מה היקף המורים המועסקים כיום שלא באמצעותכם?

ציון שבת:


זה בדיוק מה שאני לא יכול לדעת. 

היו"ר מיכאל מלכיאור:

למה?

ציון שבת:

יש עירוב של תחומים בין שני תחומים. באמצעות המשאבים של המשרד, עם כל הפיקוח שצריך על זה, אנחנו מעסיקים 140 אלף מורים. אלה התקנים ושעות התקן ושכר הלימוד שמועבר לבתי-הספר הרשמיים ולבעלויות. שם הכלל ברור לגמרי, וצריך לאכוף אותו מדי פעם כי הוא לא נעשה אוטומטית שם. על-פי החוק, כל המורים צריכים לקבל את שכרם ואת תנאי העסקתם כפי שנהוג  בחינוך הרשמי,קרי: מה שהמדינה עושה עם 90 אלף עובדי ההוראה שהמדינה מעסיקה ישירות.

היו"ר מיכאל מלכיאור:

 זאת אומרת לא לקחת אנשים כל שנה ולהעסיק אותם בחוזה מספטמבר עד יולי.

ציון שבת:

זה לא יכול להיות כי זה מנוגד להנחיה שדיברתי עליה שכל 140 אלף עובדי ההוראה מתוקצבים וממומנים בידי המדינה ומשרד החינוך. כמובן, יש מקרים יוצאים דופן אם יש אדם שמחליף מישהו שנמצא בחופשה. אבל עקרונית כשאנחנו נזקקים אנחנו מיד אוכפים את זה. יש כל מיני בעלויות קטנות שמאחר שהן מקבלות מאתנו כסף – לא שעות הוראה – מנסות לחסוך לעצמן בכל מיני דרכים. זה בדרך-כלל נקטע בעודו באיבו. זה מסלול אחד שהוא ברור לגמרי.

מיכאל מלכיאור:

 כמה פעמים הגשת תביעה נגד כאלה?

ציון שבת:

לא צריך להגיש תביעה, אנחנו מנהלים את הדיון ישירות עם בעלות בית-הספר, וזה נפסק.

היו"ר מיכאל מלכיאור:

 אבל יש בטח הרבה דוגמות שזה לא נפסק. לכן אני שואל כמה פעמים הגשת תביעה נגד זה.

ציון שבת:

אם יש דוגמות שזה לא נפסק, וזה לא הגיע אלינו, אני לא יודע על זה. אני מדבר על מוסדות חינוך שמתוקצבים וממומנים בידי משרד החינוך. 

היו"ר מיכאל מלכיאור:

האם ידועה לך התופעה ששמענו ממנח"י, שבתוכנית הליבה מועסקים עובדי הוראה שהם לא עובדי משרד החינוך, אלא מקבלים את שכרם דרך התל"ן? 

ציון שבת:

אני מכיר את התל"ן ואת התנאים של התל"ן; אני לא מכיר תופעה כזאת שתוכנית הליבה והתל"ן מתערבבות יחד.

היו"ר מיכאל מלכיאור:

 זה מעניין שאתה לא מכיר את זה- -

ציון שבת:

אני לא מכיר כי אני לא נכנס לשם.

היו"ר מיכאל מלכיאור:

אבל אתה אחראי על זה, אתה מנהל אגף כוח אדם בהוראה. אתה צריך לדעת שיושב פה מישהו שאחראי על המערכת הכי גדולה בארץ, והוא אומר שהוא לא יכול להפעיל את כל המערכת שלו בלי להשתמש בתל"ן, ולכן אני מעסיק מורים שאינם עובדי משרד החינוך כדי להפעיל הוראת מתמטיקה ואנגלית וכדומה. אתה צריך לדעת מזה.

ציון שבת:

אני יכול להגיד לך מה התפקיד שלי, ואיך אני רואה אותו. כשהורים רוצים לפצל לשניים כיתה שיש בה 40-42 ילדים, ולצורך זה הם שוכרים מורה שהוא לא עובד מן המניין, הוא חייב לעמוד בכל תנאי הסף של המורים, אי-אפשר לקחת כל אחד לבית-ספר.

שלי יחימוביץ:

תנאי העבודה חייבים להיות מקוימים כמו חוקי הסף? כנראה שלא.

ציון שבת:

אני חושב שכן.

היו"ר מיכאל מלכיאור:

הוא חושב שכן. הוא בכלל לא יודע שזה קיים, איך הוא יכול לפקח על זה?

שלי יחימוביץ:

כפי שאתם דואגים לכך שהוא יעמוד בתנאי הסף, תדאגו שמקוימים לגביו חוקי העבודה - -

היו"ר מיכאל מלכיאור:

 אתה מודע לכך שקיים חוזר מנכ"ל שאסור לפצל כיתות מכספי הורים?

ציון שבת:

אני יודע. אני יודע שאסור  בכלל לממן לימודים רגילים מכספי הורים. אתה שואל עכשיו לא האם אני יודע, אלא האם אנחנו אוכפים את זה ויכולים לאכוף את זה בהיקף הקיים?

היו"ר מיכאל מלכיאור:

לא, בכלל. לפני רגע אמרת שאתה לא יודע שזה קיים, לכן- - -

ציון שבת:

למה אני לא יודע? אני מטפל במורים שהם עובדים מן המניין- -

היו"ר מיכאל מלכיאור:

 התופעה שחברת הכנסת יחימוביץ' דיברה עליה, זאת תופעה שאתה מכיר? היא דיברה על אנשים שמועסקים באמצעות חברות, כמו "הילה", "יובל חינוך", "גוונים" - -

ציון שבת:

על "יובל חינוך" אני יודע, על "הילה" פחות. על עניין הפרטת המורים כמו בהילה אני מכיר, כמו סיפורים חלמאיים בעניין העזרה הראשונה. המורים של הילה עובדים דרך פרויקט שהמשרד רכש, אני לא מכיר אותו- - 

שלי יחימוביץ:

 הוא עובד 14 שנים בפרויקט הזה. זה לא פרויקט זמני שמתחיל ונגמר.

ציון שבת:

תכף יסבירו מי שמכיר את הפרויקט מקרוב. 

בעניין הגנים העירוניים דיברתם על דוגמה שבה רשות מפעילה פעילות שבכלל לא מתוקצבת בידי המדינה, אלא נוסף לתקציב. הרשות מתקציבה מחליטה לתת שירותים עירוניים לגנים עירוניים.

שלי יחימוביץ:

 אבל אתם כן מפקחים על רכיבים מסוימים. 

ציון שבת:

על החלק הפדגוגי.

שלי יחימוביץ:

למה? למה החלטתם שעל תנאי הסף אתם כן מתעקשים, ועל קיום חוקי עבודה – לא. מראש אתה אומר שיש לך סמכות אכיפה וסמכות לפקח על הדבר הזה כמשרד חינוך. תפקח גם על חוקי העבודה. למה ההפרדה הזאת?

היו"ר מיכאל מלכיאור:

 כי הוא לא מפקח גם על החלקים האחרים.

ציון שבת:

זה לא נכון. 

היו"ר מיכאל מלכיאור:

אני אומר לך שזה נכון. אם היית מפקח היית - - -

ציון שבת:

למזער, זה לא מדויק. הייתי גם מפקח.

אפשר להגיד עכשיו על שהכול לא בסדר, זה מאוד פשוט. אני יודע שיש מספיק דברים שהם לא בסדר. אנחנו יכולים לנסות לאכוף על כל העולם את כל הסמכויות האפשריות. יש רשויות שרואות צורך להוסיף מתקציבן פעילות שהשנה קיימת ובשנה הבאה היא לא קיימת. כשהמשאב הוא לא קבוע, ויכול להשתנות משנה לשנה אתה לא יכול להעסיק בו כוח אדם שצובר את כל הזכויות ונכנס לקביעות ולפנסיה, וכל מיני.

שלי יחימוביץ:

 למה אתה לא יכול?

ציון שבת:

כי הוא לא יכול להבטיח עבודה לשנה הבאה.

יצחק גלנטי:

בסדר, אז הוא לא יבטיח, אבל על מה שהוא עשה הוא יכול לקבל את כל הזכויות.

שלי יחימוביץ:

 תוריד קביעות. פנסיה, שעות נוספות, כל חוקי המגן. למה לא?

היו"ר מיכאל מלכיאור:

רשות הדיבור לגדי טל.

גדי טל:


אני מודה לחברת הכנסת שהזמינה אותי לפה. אני עובד 14 שנים במעון "נווה חורש", מעון אבחוני של חסות הנוער במסגרת תוכנית "הילה". תוכנית "הילה" התחילה בחטא. יש כל הזמן הידרדרות. אנחנו מוכרים חינוך בערך כמו שאנחנו בונים גשר במכבייה. מי שמציע את המחיר הזול ביותר הוא הזכיין. לא קוראים לזה חברת כוח אדם, אלא "זכיין", אבל מדובר על אותו דבר. הקיצוץ או הורדת המחיר בא ממקום מאוד מסוים שהוא השכר והתנאים של המורים. במשך 8 השנים האחרונות יש פחיתות בשכר ובתנאים. היום המורים עובדים 60 דקות ולא 45 דקות בלי שום תנאים סוציאליים, אפילו אין לנו "מבטחים"; אנחנו לא מקבלים אף זכות שמקבל מורה. אנחנו יוצאים להשתלמויות, אבל אנחנו לא מקבלים זיכוי על ההשתלמויות.

היו"ר מיכאל מלכיאור:

אני מתנצל שאני מפסיק אותך. קיבלנו תמונה מאוד טובה של המציאות הבלתי חוקית ובלתי מוסרית שאתה חי בה. תודה לך על גילוי הלב שלך.

מוטי סמט:


אני מהסתדרות המורים. התופעה היא הרבה יותר רצינית, עמוקה ומדאיגה. אני מייצג גם את הסתדרות המורים שיוצאת נגד חברות כוח האדם. אני רוצה לומר יישר כוח דווקא לעיריית ירושלים ולמנח"י שמשלמים את המשכורות בדיוק לפי הסכמי העבודה. אבל הבעיה היא הרבה יותר חמורה. כשהייתי מפקח ארצי במשרד החינוך הגעתי ל-360 עובדות חינוך ולהרבה קבוצות מורים, וראיתי שתי קבוצות מורים בבתי הספר. הקיצוצים העמוקים במערכת החינוך במשך שנים רבות – ואינני אומר דבר נגד השרה הנוכחית – יצרו פתח לכניסתם של עשרות אלפי אנשים למערכת החינוך. כ-600 עמותות במדינת ישראל עובדות היום במערכת החינוך בהשלמות, בתל"נים, בניהול העצמי, בקרן ראשי – קרנות שמאושרות בידי הבית הזה ובידי מערכת החינוך באופן רשמי. זה דבר חדש? זאת תופעה חדשה? אני מודאג מאותם מורים שעובדים דרך עמותות פרטיות ללא הגנה, ללא זכויות פנסיה, ללא קרנות פנסיה, פיטורים אחרי 3-4 חודשים, מורים שעובדים גם במסגרת יסודית ומסגרת על-יסודית ולכאורה נהנים משני העולמות, אבל נופלים בין שני העולמות. זה חדש? זה מהיום? בחדר הזה זבולון אורלב, ידידי הטוב ואני התעמתנו לפני 12 שנה על הרבה מאוד דברים. מנהלי בתי-ספר שחתומים על חוזים אישיים מעמותות הורים. ייתכן שבחדר מורים יישבו שתי קבוצות אנשים עם זכויות ובלי זכויות? קרן רש"י תרמה עשרות ומאות אנשים כבר מזמן. דיון כזה הוא הרבה יותר מעמיק ורציני. אנחנו "מסדרים" עובדי הוראה בצורה קשה מאוד.

היו"ר מיכאל מלכיאור:

בגלל זה אנחנו מעלים את זה פה, זה לא מקובל עלינו. תודה.

מתי גרינברג:


אני מייצגת את הסתדרות עובדי המדינה. מעסיקים מאות עובדים במוסדות הרווחה. כל 9 חודשים מפטרים אותם; לא דואגים לזכויות הסוציאליות שלהם, הם מרגישים חסרי אונים; המורים נמצאים במוקדי העשייה הקשים ביותר בחסות הנוער, ואתם מכירים את זה. 

אילת מלקמן:


אני מהייעוץ המשפטי של משרד החינוך. התל"ן כשמו כן הוא - תוכנית לימודים נוספת. זה אמור להיות לאורך, לא לרוחב, לא לפיצול כיתות- -

היו"ר מיכאל מלכיאור:

 הבהרתי את זה מספיק.

אילת מלקמן:


זה כתוב גם בחוזר המנכ"ל. אכן זכויות המורים צריכים להיות בהסכמים.

היו"ר מיכאל מלכיאור:

 זה כתוב במסמך, ואנחנו יודעים, אני בדרך כלל לא מפסיק אנשים בישיבות כאן, אבל היום אני צריך לסיים. 

חגית מגן:


אני נציגת השלטון המקומי. אנחנו הגוף השני המעסיק אחרי משרד החינוך, ואנחנו מעסיקים בעיקר מורים בעל-יסודי. תופעת העסקת המורים דרך עמותות או קבלני כוח אדם במשרות שהן בתקן של משרד החינוך כמעט לא קיימות עבור התקנים שמתוקצבים במשרד החינוך. אם יש בריחה היא בשוליים ומאוד מינורית. התופעה של העסקת מורים ברשויות המקומיות דרך עמותות הורים או דרך חוזים אישיים זה בחינוך הבלתי פורמלי בתל"נים. 

הרשויות המקומיות בורחות לכיוונים האלה. חבל שמארגון המורים העל-יסודיים אין פה נציג- -

יהודית גידלי:

כנראה, לא מצאו לנכון להגיע.

חגית מגן:

הארגונים מאוד נוקשים, והם מונעים מהמעסיק את הגמישות הניהולית לפטר מורים לא טובים. הם לא מבינים שמורה צריך לסיים את העבודה אם הוא מורה לא טוב. הם פשוט לא מוכנים לפטר מורים כאלה. 

יהודית גידלי:


מה ההצעה?

היו"ר מיכאל מלכיאור:

 היא אומרת שמכיוון שהם לא מוכנים לפטר - - - הבנו היטב את הגישה.

מוטי סמט:


נחתום על פיטורים של מורים בשנה הראשונה והשנייה. שיעשו את העבודה נכון. נחתום על כל פיטורים של מורה לא טוב. לא אחרי 20 שנה.

היו"ר מיכאל מלכיאור:

לא נדון בסוגיה הזאת.

שלי יחימוביץ:

 זה ממש לא המקום להתלונן על כך שלא מספיק בקלות מפטרים מורים. הדיון הוא הפוך.

היו"ר מיכאל מלכיאור:

היא מתכוונת שמכיוון שאין גמישות אז בכלל מבטלים להם את הזכויות.

שלי יחימוביץ:

זה ממש סיבה ומסובב. אנחנו נוציא החלטה מהוועדה שצריך לפטר מורים יותר בקלות, אולי.

היו"ר מיכאל מלכיאור:

את יכולה לקבל מצב שהרשויות המקומיות מעסיקים מורים מ-1 בספטמבר ונותנים להם ללכת ב- 30 ביוני?

חגית מגן:
יש מצב כזה. 

היו"ר מיכאל מלכיאור:

זה מקובל עלייך?

חגית מגן:

זה לא מקובל על מרכז השלטון המקומי. 

היו"ר מיכאל מלכיאור:

אבל אתם עושים את זה?

חגית מגן:

אני רוצה להציע הצעה: לכנס את ארגוני המורים, את משרד החינוך, את מרכז השלטון המקומי כדי לנסות לגבש הסכם עבודה שייתן את הגמישות הניהולית למעסיק- -

שלי יחימוביץ:

 אני לא יכול לשמוע את הביטוי "גמישות ניהולית".

יצחק גלנטי:

 מה זה "גמישות ניהולית", תגדירי מה זה.

היו"ר מיכאל מלכיאור:

אבל את לא יכול להגיד שעד שלא יסכימו למה שאת חושבת שצריך להיות החופש הניהולי והחופש לפטר ולקבל עובדים, אתם פטורים מלקיים את הדברים.

חגית מגן:

אני לא אמרתי.

היו"ר מיכאל מלכיאור:

 אני לא אמרתי שאמרת "עד אז", אבל זה משתמע.

חגית מגן:

אני נגד העסקת עובדים שלא על-פי הזכויות.

היו"ר מיכאל מלכיאור:

אבל אתם עושים את זה? 

חגית מגן:

זה קיים.

היו"ר מיכאל מלכיאור:

איך אנחנו עוקרים את זה? איך אתם לוקחים אחריות? את נציגת השלטון המקומי, ואנחנו יודעים שרוב הפשעים האלה נעשים בידי מי שאת מייצגת פה. מה את מתכוונת לעשות כדי לעקור את זה מן השורש?

יצחק גלנטי:

היא לא יכולה כיוון שזה מכרז, וכל אחד מחפש איך להוריד את המחיר. אז זה הולך על חשבון העובדים. נקודה.

חגית מגן:

היקף התופעה של העסקת אותם מורים לא ידוע למרכז השלטון המקומי. 

יהודית גידלי:


מה זה שייך?

מוטי סמט:


אני רוצה לומר נתון אחד שאפשר להסיק ממנו מסקנות: מתוך 110 אלף מורים, 12,446 מורים עובדים במשרה מלאה. כל היתר עובדים בחלקי משרות. תבין, פתח למה זה. זה סקר שעשינו, ואנחנו חותמים עליו. 

היו"ר מיכאל מלכיאור:

רק 12 אלף מורים בכל מדינת ישראל מתוך 140 אלף מורים?

ציון שבת:

מתוך החינוך הרשמי.

מוטי סמט:

כל היתר עובדים בחלקי משרות. צא ולמד מה זה אומר על השלמות שעושים דרך עמותות.

מרים מקובר:


אני ממונה על חוק קבלני כוח אדם. אני מנהלת אגף הרישוי שבמנהל הסדרה ואכיפה. נאמר שהמורים האלה כביכול מועסקים בידי חברות כוח אדם. אלה חברות מורשות. לא קיבלתי מעולם תלונה על בעיה בעניין שוויון זכויות או בעיה של אכיפת חוקים שקשור לחוק עובדי כוח אדם. כי אם החברה מוסדרת על פי חוק היא רשומה אצלנו, ויש לנו אפשרות לנקוט סנקציות. אני משערת שמדובר בעמותות. זה לא מוסדר באמצעות חברות קבלניות מורשות.

צבי חקק:

במצוקה של העסקת מורים ללא זכויות קבועות, לדעתי, נמצא גם משרד החינוך עצמו, כי מקובל עניין של חוזה לשנה. יש בידי דוגמות לחוזים כאלה. 

דבי גילד-חיו:


אני מהאגודה לזכויות האזרח. אנחנו עובדים הרבה על עניין ההעסקה באמצעות חברות כוח אדם. במגזר הציבורי 45% מהעובדים האלה מועסקים במשרדי ממשלה. לבד מהפגיעה בעובדים, וזה שהם סוג ב' ומקופחים בתנאים ומפוטרים ואין להם קביעות, יש גם העניין שהרשות מתעלמת מחוק חובת מינויים, היא לא קולטת לפי המכרזים שהיא מחויבת להם; כל הליכי הפיקוח על קבלה ועל הכשרה של מורים הרבה פעמים נעדרים מכיוון שהעמותות האלה לא נכללות בפיקוח הזה. 

היו"ר מיכאל מלכיאור:

תודה. אני אסכם. אנחנו מגנים בכל צורה של גינוי את התופעה. התופעה מזעזעת, ואנחנו לא מוכנים בשום אופן להשלים עם זה. אנחנו נעלה את זה בעוד שבועיים כחלק מהדיון בתל"ן בכלל ובכל ההפקרות שיש. כשמסכימים להפקרות ברור שייכנסו כל מיני גורמים אחרים. כמו שאומרים, אין חינוך אז מאפשרים לגורמים אחרים לעשות את החינוך, וכך כל מיני גורמים אחרים מנצלים את המצב, כי יש כל מיני אינטרסים כלכליים, והם יעשו את זה בצורה שלא שומרת על הזכויות הבסיסיות של המורים. זה דבר בלתי אפשרי ולא מקובל.

אני רוצה קודם כל לתבוע ממשרד החינוך לעשות סדר ולקיים את החוק ואת חוזרי המנכ"ל של המשרד; שיהיה הרבה יותר פיקוח אפקטיבי ולהעמיד לדין את העוברים על החוק, גם אם זה ראש רשות מקומית וגם אם זה מנהל בית-ספר או כל גורם אחר. גם למען יראו וייראו זה מסר למערכת שהתופעה הזאת עומדת לפוג.

 אני מבקש מהשלטון המקומי לעשות סדר בבית, לעשות בדיקה אצל כלל ראשי הרשויות ולחזור אלינו עם נתונים. ניתן לכם חודש ימים לעבוד על העניין ולומר לנו איך אתם מתכוונים לנקות את הבית, אצלכם קודם כל. מעבר לכך, אם אתם רוצים פגישות עם הסתדרות המורים ועם משרד החינוך זה בוודאי טוב ויפה – קודם כל תעשו סדר בבית ותביאו אלינו עם מה שאתם מתכוונים לעשות כדי לעקור את התופעה הזאת מן השורש. יש לנו אפס סובלנות כלפי התופעה.

שלי יחימוביץ:

אני רוצה להוסיף סעיף: כשם שההסתדרות חותמת על הסכמים מאוד יפים עם חברות כוח אדם ועם חברות שמירה ואבטחה, אנחנו צריכים לקרוא למשרד החינוך ולשלטון המקומי לא לאפשר העסקה של עמותה, קבלן או אגודה, אלא אם הם חתמו על הסכם מול הארגונים היציגים של המורים.

מוטי סמט:


יש הסכמים קיבוציים, והעמותות לא חתומות.

היו"ר מיכאל מלכיאור:

אנחנו נקבל את זה. הבעיה היא, לפחות במה שבדקנו כשטיפלנו בנושא הכללי של כוח האדם, שהקבלנים חותמים בשמחה - -

שלי יחימוביץ:

 לא, זה הסכם קיבוצי- - -

יצחק גלנטי:

 היה לנו כבר דיון בנושא של עובדי קבלני ניקיון בבתי-הספר.

היו"ר מיכאל מלכיאור:

וראינו שכולם חותמים בשמחה.

שלי יחימוביץ:

 זה לא אותו דבר. הם צריכים לתקשר עם הארגונים היציגים של המורים, ולא להצהיר שהם בסדר. אני לא מדברת על פתק שהם כותבים שהם מקיימים את חוקי העבודה, אני מדברת על הסכמים- -

היו"ר מיכאל מלכיאור:

 מקובל. מקובל עליך, חבר הכנסת יצחק גלנטי?

יצחק גלנטי:

 מקובל.

היו"ר מיכאל מלכיאור:

קיבלנו את זה פה-אחד. תודה רבה על ההשתתפות של כולכם.

הישיבה ננעלה ב-13:40

